
Régi számolási technikák és eszközök alkalmazása alsó tagozaton

A szerző régi számolási eszközöket és technikákat tanulmányozott és a számára legérdekesebbeket mutatta be több iskola alsó tagozatos negyedik osztályos tanulóinak. Dolgozatában arra a kérdésre kereste a választ, hogy vajon ezek a számolási eszközök segítik e a tanulók számolási képességét, illetve könnyebben tudják-e majd elvégezni a nehezebb matematikai műveleteket. Az osztályokban a kínai szorzási módszert és a Napier-pálcikákkal való szorzás műveletét mutatta meg, amit a tanulók a későbbi foglalkozásokon használtak is. Megismertette a tanulókkal a szorobánt és azt, hogy ennek segítségével miként lehet elvégezni a két legegyszerűbb műveletet, az összeadást és kivonást. Az eredmények azt mutatják, hogy a gyermekek könnyen megbarátkoztak ezekkel a régi számolási technikákkal és eszközökkel, majd ennek köszönhetően kevesebb hibával végezeték el a matematikai műveleteket. Legszembetűnőbb különbség a számolási nehézségekkel küzdő diákoknál volt érzékelhető. A szerző megítélése szerint hasznos lenne, ha a pedagógusok használnák ezeket a technikákat és eszközöket, hiszen ezek nemcsak színesebbé tehetik a matematika órát, hanem segítenek a matematikai műveletek megértésében és hibátlan elvégzésében.



